Итт шо а, я б1е шо а дац Хьалха-Мартан к1оштан Гихта йиллина. Вайн къам махках даьккхинчу хенахь кхечу яртийн санна «Горное» аьлла ц1е хийцина хилла цуьнан. Амма къам шен махка ц1адирзича хьалха хилла ц1е меттах1оттийна цуьнан. Цунна уллехула охьадог1учу «Гихта» хин ц1арах тиллина ю цуьнан ц1е. Вайн къам махках доккхуш Кишин Кунта-Хьаьжица (Дала къайле ц1инйойла цуьнан) цхьана махках ваьккхина ву Нохчийн Республикин Куьйгалхочун Кадыров Рамзанан воьалг1а да Бенара Илес. Бакъду, юха шен махка верза ирс ца хилира цу. Сибреха кхалхар нисделла цуьнан. Амма цуьнан лахьте верзар декъала хилира. Вайн Хьаьжас (Дала къайле ц1инйойла цуьнан) шен куьйга д1аверзийна ву иза. И хаам Нохчийчу беанарг вара Хьаьжин (Дала къайле ц1инйойла цуьнан) мурид волу Гихтара вахархо Коврнакъ. Цу Коврнакъе болчу лерамна вайн республикин Куьйгалхочо Кадыров Рамзана Илесан ц1арах маьждиг дайтира Гихтахь. Юрт кхоллаелчахьана оццул доккха совг1ат хилла яцара Гихта. Цу беркатечу г1уллакхна Нохчийн Республикин Куьйгалхочунна Кадыров Рамзанна. баркаллаш бохуш бу Гихтара баккхийнаш а, кегийнаш а. Д1адаханчу шеран январь баттахь дан долийра маьждиг.